Úrad vlády SR						 Na rokovanie vlády SR
Sekcia hospodárskej politiky					 dňa 10.10.2001
									 k číslu: 5430/2001
									 k bodu: 11

Stanovisko

k Návrhu na zlepšenie koordinácie podpory malého a stredného podnikania s cieľom zvýšiť transparentnosť a efektívnosť vynakladania prostriedkov a jeho Dodatku
___________________________________________________________________

I.

	Návrh predkladá minister hospodárstva na základe uznesenia vlády SR číslo 525/2001. Obsahuje návrh uznesenia, predkladaciu správu, návrh a návrh komuniké. Dodatok obsahuje návrh uznesenia, predkladaciu správu a vyhodnotenie pripomienkového konania.

	Predložený návrh na rozsiahlej ploche popisuje existujúce formy a programy podpory podnikania realizované jednotlivými rezortmi a inštitúciami. V druhej časti, na podstatne menšej ploche, identifikuje základné nedostatky súčasného systému podpory a navrhuje zmeny v systéme podpory malých a stredných podnikov v troch oblastiach: v oblasti formulácie politiky podpory malého a stredného podnikania (MSP), v oblasti implementácie programov na podporu MSP a v oblasti monitorovania a vyhodnocovania efektívnosti programov podpory MSP.

	Prílohová časť materiálu, v prevažne tabuľkovej forme, dokumentuje výsledky aktivít Slovenskej záručnej a rozvojovej banky a uvádza objemy prostriedkov zo štátneho v jednotlivých podporných programoch v rokoch 2000 až 2005 (skutočnosť a návrh) v Národnej agentúra pre rozvoj malého a stredného podnikania  a prostriedkov z PHARE v roku 2000. 

II.

	Materiál bol dodatočne predmetom medzirezortného pripomienkového konania za účasti 12 rezortov, z ktorých  8 nemalo pripomienky. Pripomienky ostatných účastníkov boli, podľa vyhodnotenia, akceptované alebo vysvetlené. Akceptované pripomienky však nie sú do materiálu zapracované.

III.

	V uplynulom období vláda SR prijala viacero uznesení, ktorými vyjadrila úsilie vytvárať priaznivé podmienky na rozvoj malého a stredného podnikania a efektívne a transparentne realizovať jeho podporu:
- predložiť na rokovanie vlády analýzu efektívnosti využitia finančných prostriedkov získaných na podporu MSP spolu s návrhom opatrení na ich efektívne využívanie v budúcnosti (uznesenie č. 256/1999),
-navrhnúť zmeny v systéme podpory MSP, ktorými by sa posilnili princípy transparentnosti a efektívnosti foriem podpory (404/1999),
-zvážiť možnosť zníženia počtu podporných programov v gescii jednotlivých rezortov (833/1999).
- navrhnúť analytický, informačný a monitorovací systém na vyhodnocovanie prostredia a podpory MSP a jej efektov (833/1999),
- navrhnúť účinný postup pri odstraňovaní bariér v oblasti daňového a odvodového zaťaženia MSP, navrhnúť účinný postup na odstránenie doteraz pretrvávajúcich bariér pri zakladaní a prevádzkovaní podnikateľských aktivít, navrhnúť účinné opatrenia v oblasti vymáhateľnosti práva, potláčaní korupcie a klientelizmu, zabezpečiť koordináciu navrhovaných postupov medzi jednotlivými rezortmi a posudzovať účinnosť predkladaných návrhov (1110/1999).

	Predložený materiál vo svojej druhej časti síce uvádza návrhy zmien v systéme podpory MSP na zvýšenie jej transparentnosti a efektívnosti, avšak tieto nie sú rozpracované do konkrétnych a terminovaných úloh tak, aby sa stali dynamizujúcim faktorom pre pozitívny posun v  oblasti MSP.

	Na druhej strane, v návrhu uznesenia k predkladanému materiálu, sú v modifikovanej forme navrhované úlohy, ktoré v minulom období už boli uložené bez toho, aby boli ich splnenie a dosiahnuté efekty vyhodnotené. 

	Sme toho názoru, že v podmienkach absencie strednodobej politiky podpory MSP (bola zrušená uznesením č. 779/2000 bez náhrady), záujem vlády na trvalom zlepšovaní podmienok pre oblasť MSP by mal byť vyjadrený a deklarovaný v súhrnnom dokumente, ktorý by v strednodobom horizonte definoval úsilie vlády o trvalý rozvoj tohto sektora. Vypracovanie takéhoto dokumentu by malo vychádzať z analýzy plnenia doteraz prijatých úloh a dosiahnutého stavu v tejto oblasti.

	Odporúčame preto návrh uznesenia vlády v časti B upraviť takto:

B.1. predložiť vláde analýzu účinnosti a výsledkov splnenia úloh prijatých od roku1999 v oblasti formovania prostredia a podpory pre malé a stredné podnikanie s návrhom na ďalší postup,
								     		Termín: 31.12.2001

B.2.  predložiť vláde strednodobú politiku podpory malého a stredného podnikania
										Termín: 30.5.2002

Úlohy pôvodne označené ako  B.2. a B.3. označiť ako B.3. a B.4.

V úlohe pre ministrov hospodárstva, financií, pôdohospodárstva a výstavby a regionálneho rozvoja pôvodne chybne označenú úlohu ako B.2. označiť ako úlohu B.5. a upraviť termín plnenia na  31.1.2002.

Materiál nebol prerokovaný v Porade ekonomických ministrov vlády SR.

Odporúčame vláde rozhodnúť o predloženom návrhu s prihliadnutím na vyššie uvedené pripomienky a výsledok rozpravy k materiálu.

Bratislava 8.10.2001